इलाका छोड़ा, पर जज्बा नहीं, मुसहर और दलितों को करती रही जागरूक, मिला पद्मश्री
सुधा वर्गीज एक ऐसा नाम है जिन्होंने बेहद कम उम्र में केरल के कोट्‌टयम से बिहार आकर गरीब बच्चियों में शिक्षा का दीप जलाया। पटना में ‘नारी गुंजन’ नाम से संस्था खड़ी की और अभी भी दलित और मुसहर समुदाय की बच्चियों को सशक्त करने
सुधा वर्गीज एक ऐसा नाम है जिन्होंने बेहद कम उम्र में केरल के कोट्‌टयम से बिहार आकर गरीब बच्चियों में शिक्षा का दीप जलाया। पटना में ‘नारी गुंजन’ नाम से संस्था खड़ी की और अभी भी दलित और मुसहर समुदाय की बच्चियों को सशक्त करने में अहम योगदान दे रही हैं।
उनके ऐसे ही योगदान की वजह से तत्कालीन राष्ट्रपति एपीजे अब्दुल कलाम ने उन्हें पद्श्री से नवाजा था।
तो चलिए आज के 'ये मैं हूं' जानते हैं सुधा वर्गीज की कहानी उन्हीं की जुबानी- 
मैं चुपचाप काम करने में विश्वास करती हूं। 56 साल पहले मैंने अपने होम स्टेट केरल से बिहार में आने का फैसला किया। यहां मुहसर जाति की बच्चियों को उभारने के लिए मैं लगातार काम करती रही हूं। बाद में इसके लिए मुझे पद्मश्री अवार्ड (2006 में) भी मिला। एक समय ऐसा भी आया जब मेरी हत्या की साजिश बिहार में ही रची गई। आखिरकार मुझे वह इलाका छोड़ना पड़ा।
8वीं में पढ़ती थी, जब पिताजी से जिद कर बैठी-मुझे बिहार जाना है
मैं केरल के कोट्टायम में जब आठवीं में पढ़ती थीं, तब बिहार की गरीबी के बारे में पढ़ा। यह 1960 के दशक की बात है जब मैं 14-15 साल की ही थी। मैंने स्कूल की लाइब्रेरी में एक मैगजीन पढ़ी। इसमें मैंने बिहार की कुछ तस्वीरें देखीं, जिसमें बंजर जमीन पर मुसहर समुदाय के लोगों की बदहाली दिखाई गई थी। यह देखने के बाद मैं घर गई और मैंने पिताजी से कहा कि मुझे बिहार जाना है। उन्होंने कोई जवाब नहीं दिया।
12वीं करने के बाद मैं एक संस्था से जुड़ी और बिहार आ गई। मैं सबसे पहले बिहार के जमालपुर पहुंची। जहां मैंने नोट्रेडम स्कूल में पढ़ाना शुरू किया। लेकिन जब मैंने देखा कि स्कूल में बड़े अफसरों और संपन्न घरों के ही बच्चे पढ़ रहे हैं। मैंने मन ही मन सोचा कि मैं केरल से यहां कुछ अलग करने आई थी जिसका मौका मुझे नहीं मिल रहा है।
स्टोरी में आगे बढ़ने से पहले इस पोल पर भी अपनी राय देते चलिए-
पटना आकर मुसहर इलाके से हुआ जुड़ाव
इसके बाद मैं जमालपुर से पटना आ गई और मुसहर इलाके में रहना शुरू किया। जमसौत नाम के इस इलाके में मैंने मुसहरों के हालात देखकर उनके बीच काम करने का मन बना लिया।
'नारी गुंजन' संस्था के गठन के दो साल बाद मैंने लॉ की डिग्री हासिल कर महिलाओं की तरफ से रेप, हेरेसमेंट और हिंसा से जुडे़ केस भी लड़े।
गाय-भैंस के रहने की वाली बिल्डिंग में खोला स्कूल
2005 में मैंने पटना के नजदीक दानापुर में लाल कोठी के ‘टोला’ (गाय-भैंस के रहने की जगह) में 'प्रेरणा' नाम से एक स्कूल शुरु किया। कुछ दान और सरकारी मदद से हमने इसको बच्चियों के लिए बेहतर सुविधाओं से लेस किया। दरअसल, मेरा पहला लक्ष्य महादलित लड़कियों को पढ़ाना था और मेरी उम्मीद से कहीं अधिक करीब 125 लड़कियों ने शुरुआत में एडमिशन लिया। जो हमारे लिए एक सकारात्मक संकेत था।
साइकिल गर्ल के नाम से हुई मशहूर, 50 किलोमीटर साइकिल से बच्चों को पढ़ाने जाती
जब मैंने पहली बार पटना के महादलित बच्चों को पढ़ाना शुरू किया तो मुझे 50 किलोमीटर की दूरी तय करनी पड़ती थी। इस दौरान मैं साइकिल से ही आती-जाती। गांव में जहां भी महिलाएं मिलतीं उनको रोककर बच्चियों को पढ़ने भेजने के लिए कहती। मुझे महिलाओं का बहुत सहयोग मिला।
ऊंच-नीच के गहरे सामाजिक ताने-बाने को समझा
मैंने देखा कि मुसहर समाज के लोगों में ज्ञान की कमी थी क्योंकि उन्हें कभी सिखाया नहीं गया या बताया नहीं गया कि उनके भी कुछ अधिकार हैं। दूसरा, एक सामाजिक संरचना थी जिसमें उन्हें सबसे नीचे रखा गया था। अगर कोई उच्च जाति का व्यक्ति कुर्सी पर बैठा है और मुसहर जाति का व्यक्ति खड़ा है भले ही बगल में एक खाली कुर्सी हो, लेकिन उसको बैठने की अनुमति नहीं होती।
दरअसल, लंबे समय से चली आ रही मनोस्थिति के कारण वे भी जमीन पर बैठना ही पसंद करते। मैंने यह भी समझा कि मुसहरों को उच्च जाति के लोगों या कहें दबंगों पर निर्भरता थी। क्योंकि मुसहर उनके खेतों पर काम करते थे और उनके खिलाफ कुछ भी कहने से डरते थे। उनमें गरीबी इतनी थी कि वे कभी चूहे पकड़ने और खाने के लिए जाने जाते थे।
आज से कुछ साल तक बिहार में मुसहर कच्ची शराब बनाने के लिए पहचाने जाते थे। चूंकि राज्य में अब शराब पर प्रतिबंध है तो इनकी रोजी-रोटी पर भी खतरा मंडरा रहा है।
जहां 21 साल रही, वहां मिली हत्या की धमकी
दरअसल, मैंने मुसहर बच्चियों को पढ़ाने और आगे बढ़ाने के लिए मुसहरों की बस्ती में 21 साल गुजारे। एक बार वहां यादव और मुसहर जाति के लड़कों में झगड़ा हो गया। इसके बाद दो मुसहर लड़कों ने यादव लड़कों पर मुकदमा कर दिया। इलाके के लोगों की उंगलियां मुझ पर उठने लगीं कि मेरे उकसाने पर ही मुसहर लड़कों ने मुकदमा किया है।
मुझे वह घटना आज भी याद है। रात के करीब 11 बज रहे थे। एक व्यक्ति खिड़की से मुझे घूर रहा था। मैं काफी डर गईं थी। मैंने जल्दी से सभी को बुलाया तो वह व्यक्ति भाग गया। इसके बाद मेरे खिलाफ और माहौल बनता चला गया।
खिलाफत कर रहे लोगों ने आनंद बाजार में एक मीटिंग के दौरान तय किया कि मुझे ‘साफ’ कर देना है। मतलब कि उनका इरादा मेरी हत्या कर देना था। दरअसल, इस मीटिंग में मौजूद एक व्यक्ति ने ही आकर मुझे यह जानकारी दी।
फिर जमसौत के कई मुसहर परिवारों ने मुझे इलाका छोड़ देने की सलाह दी। मैंने जिस जगह जीवन के 21 साल बिताए, लोगों के लिए दिन-रात एक किया था, वह इलाका आखिरकार मुझे छोड़ना पड़ा। यह घटना साल 2005 की है।
10 महिलाओं से शुरू की संस्था, अब 1000 महिलाएं खेती कर घर चला रहीं
दरअसल उस समय मैं उस इलाके को नहीं छोड़ती तो बहुत संभव था कि मैं आज आपसे बात नहीं कर रही होती। हालांकि मैंने मुसहर बच्चियों को आगे बढ़ाने का काम नहीं छोड़ा। अब मेरा ध्यान महिलाओं को आत्मनिर्भर बनाने पर आ गया। इसकी शुरुआत मैंने 10 महिलाओं को खेती के लिए तैयार करके किया। पट्टे पर जमीन दिलवाई।
उन महिलाओं को खेती से अच्छी इनकम होने लगी। फिर तो धीरे-धीरे सैकड़ों की संख्या में महिलाएं जुड़ने लगीं। अब करीब एक हजार से ज्यादा महिलाएं खेती कर अपना परिवार चला रही हैं।
शादी नहीं की, 'नारी गुंजन' को समर्पित कर दिया जीवन 
आज तक मैंने गरीब मुसहर बच्चियों का जीवन संवारने के बारे में ही सोचा है। कभी अपने जीवन की परवाह नहीं की।
सभी के लिए चार समय का खाना यहां बनता है और समय से पढ़ाई के अलावा, कराटे और संगीत की भी शिक्षा दी जाती है। शादी को लेकर मेरा मानना रहा कि अगर अपना परिवार बसा लेती तो गरीब बच्चियों के लिए काम कर पाना मुश्किल हो जाता। कुछ रिश्ते आए लेकिन मैंने हामी नहीं भरी।
आज 73 साल की उम्र में मेरा परिवार 9,000 महिलाओं और बच्चियों का हो गया है जिनको मैं शिक्षा और स्किल्स से आगे बढ़ा रही हूं।